钦定古今图书集成/明伦汇编/官常典/第537卷 > 徐忠
## 钦定古今图书集成/明伦汇编/官常典/第537卷 > 徐忠

按《明外史》本传：“忠，合肥人。父用，从太祖为河南卫副
千户。用老，忠嗣官。累从大军北征，多所俘获，进济阳
卫指挥佥事。洪武末，镇开平。燕王破居庸，克怀来，忠
遂以开平降。从徇滦河，与陈旭等拔其城，功最。李景
隆攻北平，燕王还救之。置五军：张玉将中军，朱能将
左军，李彬将右军，房宽将后军，忠号骁勇使，将前军”，
遂败陈晖于白河西，败景隆于郑村坝。白沟河之战，
忠单骑突阵，一指中流矢，未暇去。镞急抽刀断之。控
满疾驱，殊死战。燕王乘高见之，谓左右曰：“真壮士也。”
进攻济南，克沧州，大战东昌。夹河攻彰德，破西水寨，
克东阿、东平、汶上，大战灵壁。遂从渡淮。入京师，自指
挥同知累迁都督佥事，封永康侯，禄一千一百石，予
世券。忠每战，摧锋跳荡，为诸将先。而驭军甚严，所过
无扰。善抚降附，得其死力。事继母以孝闻。夜归，必揖
家庙而后入。俭约恭谨，未尝有过。成祖北巡，以忠老
成，留辅太子监国。永乐十一年卒。赠蔡国公，谥“忠烈。”
子安嗣。